Diari Oficial de la Generalitat Valenciana


Sumari del DOGV 4850, del 27-09-2004 (2004/9725)

ORDRE de 10 de setembre de 2004, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions a les corporacions locals en el marc del Pla de Manteniment dels Servicis Públics a les zones d'interior per a l'exercici 2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4850

Data del DOGV
:   27-09-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/9725


Data del document
:   10-09-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * ajuda a l'ocupació
    * administració local
    * inserció professional

ORDRE de 10 de setembre de 2004, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions a les corporacions locals en el marc del Pla de Manteniment dels Servicis Públics a les zones d'interior per a l'exercici 2004. [2004/X9725]
  
La necessitat d'impulsar el desenvolupament socioeconòmic en totes les comarques de la Comunitat Valenciana és una premissa constant en l'actuació del Govern Valencià sobre la qual s'actua des de diversos fronts, entre els quals es troben les polítiques actives de foment de l'ocupació els programes de les quals són desenvolupats per la Generalitat Valenciana a través del SERVEF. En aquest sentit podem mencionar els programes d'ocupació pública d'interés general i social (EMCORP) i mediambiental (PAMER), la potenciació de la Xarxa d'Agents d'Ocupació i Desenvolupament Local, els pactes territorials per a l'ocupació i, com a foment d'ocupació privat, els plans integrals d'ocupació relacionats amb la mobilitat geogràfica. De la mateixa manera, des del SERVEF s'han establit mecanismes per a acostar als ciutadans residents en aquestes comarques els servicis d'intermediació laboral i de formació professional.
  
Per a l'exercici 2004, a fi de complementar aquestes accions que s'han posat en marxa per a tot el territori de la Comunitat Valenciana, la Conselleria d'Economia, Hisenda i Ocupació, a través del SERVEF, ha elaborat un nou programa d'ajudes adreçat específicament a fomentar l'ocupació a les comarques d'interior, tot tenint en compte les especials necessitats detectades en aquestes àrees geogràfiques en què, amb caràcter general, es presenten tendències demogràfiques recessives i una dinàmica econòmica de major debilitat enfront de les comarques litorals, on es concentra la major part de la població i de l'activitat econòmica.
  
El programa d'ajudes regulat per la present Ordre està orientat a fomentar la contractació per part de les corporacions locals d'aquelles persones desocupades que hagen participat en anteriors programes d'ocupació pública i hagen sigut contractades mitjançant la modalitat del contracte d'inserció, a través del qual han adquirit experiència laboral i han millorat així la seua ocupabilitat, de conformitat amb la finalitat d'aquest tipus de contractes establida per l'article 15.1.d) del Text Refós de l'Estatut dels Treballadors, en la redacció de la Llei 12/2001,d'1 de juliol. D'aquesta manera es conjuga el doble objectiu de, d'una banda, donar satisfacció a la necessitada ocupació d'aquells treballadors i treballadores que no hagen obtingut una ocupació estable després de la seua experiència laboral a través del contracte d'inserció, i, per l'altra, oferir la cobertura i millora dels servicis públics que són prestats per les entitats locals de les comarques d'interior.
  
En virtut d'això, fent ús de les facultats conferides per l'article 35.e) de la Llei 5/1983, de 30 de novembre, de Govern Valencià, i d'acord amb el que estableix el Decret 112/2003, d'11 de juliol, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article 1. Objecte i àmbit
  
1. La present Ordre té com a objecte promoure la generació d'ocupació d'interés general i social mitjançant la concessió d'ajudes i subvencions a càrrec dels pressupostos de la Generalitat Valenciana, d'acord amb els principis d'objectivitat, concurrència i publicitat, i garantir així la transparència de les actuacions administratives.
  
2. En concret, seran objecte de les subvencions regulades en la present Ordre la contractació de treballadors i treballadores desocupats per a l'execució d'obres o servicis d'interés general i social en l'àmbit de la col·laboració amb les entitats descrites en l'article 2, d'acord amb la dotació pressupostària prevista en la disposició addicional primera d'aquesta ordre.
  
Les actuacions que cal realitzar a les zones d'interior, sobre la base de la col·laboració entre el SERVEF i les entitats sol·licitants, seran aquelles que tinguen com a objectiu prioritari aconseguir que hi haja una dotació suficient de servicis públics bàsics i la realització d'obres i de servicis d'interés social i actuacions mediambientals en aquestes comarques.
  
Article 2. Beneficiaris de les subvencions
  
1. Podran ser beneficiaris de les subvencions previstes en aquesta ordre les corporacions locals corresponents als municipis inclosos a les comarques d'interior indicades en l'annex.
  
2. A més, les corporacions locals hauran de gaudir de capacitat tècnica i de gestió suficients per a l'execució del corresponent projecte, i contractar treballadors i treballadores desocupats per a l'execució d'obres o la prestació de servicis considerats d'interés general i social.
  
Article 3. Obligacions dels beneficiaris
  
Independentment de les obligacions específiques previstes en cada resolució de concessió, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i condicions que determinen la concessió o el gaudi d'aquella.
  
c) Comunicar a l'òrgan concedent l'obtenció d'unes altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.
  
d) Facilitar les dades i la informació, en qüestions relacionades amb les subvencions concedides, que els siguen requerits pel SERVEF.
  
e) Sotmetre's a les actuacions de control financer de la Intervenció General de la Generalitat Valenciana.
  
Article 4. Quanties i condicions de les subvencions
  
1. Les subvencions previstes en la present Ordre aniran destinades a sufragar els costos corresponents a les contractacions dels treballadors i treballadores desocupats, d'acord amb el que estableixen els articles 5 i 6 d'aquesta ordre.
  
2. La quantia de la subvenció que hagen de percebre les entitats beneficiàries de les ajudes regulades en aquesta ordre es determinarà pel SERVEF en la resolució d'atorgament, en funció del nombre de persones desocupades que aquesta vaja a contractar, a raó de 4.200 euros per treballador contractat a temps parcial, amb una jornada, almenys, de 20 hores setmanals i per un període de 6 mesos. El criteri per al càlcul de l'ajuda s'efectuarà a raó de 700 euros mensuals per cadascun de les persones desocupades contractades per un període de 6 mesos, tot això amb independència de les retribucions que finalment perceba el treballador o la treballadora i que el període de contractació siga superior al subvencionable, ja que la quantia que excedisca de 4.200 euros per treballador o treballadora contractat en les condicions indicades serà sufragada per la corporació local.
  
3. En cap cas l'import de la subvenció podrà superar els costos salarials.
  
Article 5. Requisits dels treballadors i treballadores que es contracten
  
1. Els treballadors i treballadores contractats hauran de ser desocupats registrats i inscrits en els centres SERVEF de la Generalitat Valenciana que hagen prestat els seus servicis en la modalitat del contracte d'inserció pel període màxim legal establit per a aquestos contractes.
  
2. Les entitats beneficiàries contractaran a temps parcial els treballadors i les treballadores entre els facilitats pel centre SERVEF d'Ocupació en la modalitat contractual de duració determinada, sempre que la jornada siga, almenys, de 20 hores setmanals, i el període de contractació siga com a mínim de 6 mesos. Abans de la contractació dels treballadors o treballadores, els beneficiaris sol·licitaran una oferta d'ocupació al centre SERVEF corresponent.
  
3. En el supòsit de baixa d'algun dels treballadors o treballadores contractats abans de l'acabament de l'obra o del servici, es podrà substituir per un altre treballador o treballadora en el termini d'un mes, entre els enviats inicialment pel centre SERVEF d'Ocupació. Si entre els enviats no quedaren treballadors, s'hi aplicarà el procediment dels paràgrafs 1 i 2 d'aquest article. Aquesta circumstància haurà de ser comunicada a l'òrgan que va concedir la subvenció.
  
Article 6. Criteris per a la selecció de treballadors i treballadores
  
1. El personal treballador objecte de les contractacions regulades per la present ordre que reunisquen els requisits establits en l'article 5 d'aquesta, se seleccionaran tenint en compte els criteris següents:
  
a) Major adequació al lloc de treball oferit.
  
b) Condició de discapacitat de la persona demandant d'ocupació.
  
c) Grau de protecció per desocupació dels possibles beneficiaris.
  
d) Existència de responsabilitats familiars, entenent-se per això que el treballador o la treballadora desocupat que es contracta tinga a càrrec seu el cònjuge, fills menors de 26 anys o majors discapacitats o menors acollits.
  
e) Edat i condició de dona.
  
2. No obstant això, entre els criteris esmentats hi tindran preferència les persones desocupades de llarga duració.
  
3. Els agents socials, a través del seu òrgan de participació institucional, participaran en la selecció dels treballadors i treballadores que calga contractar.
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en la present Ordre hauran d'adreçar-se al Servici Valencià d'Ocupació i Formació (SERVEF) en imprés normalitzat en les corresponents direccions territorials d'Ocupació o en qualssevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a aquest efecte, d'acord amb l'article 38.9 de l'esmentada Llei.
  
2. Quan la sol·licitud no reunisca els requisits establits en la present Ordre o no s'acompanye la documentació que, d'acord amb ella, siga exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la de la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de l'esmentada Llei.
  
3. Les sol·licituds hauran de presentar-se en el termini de 20 dies naturals des de l'entrada en vigor de la present Ordre.
  
Article 8. Documentació que cal presentar
  
Les sol·licituds presentades d'acord amb el que estableix l'article 7 d'aquesta ordre, que hauran d'estar firmades per qui represente legalment l'organisme o l'entitat, hauran d'anar acompanyades, amb caràcter general, de la documentació següent:
  
1. Memòria de l'actuació que calga realitzar, que haurà de reunir, en tot cas, els requisits establits en la present Ordre. En aquesta memòria caldrà indicar els projectes o les actuacions per a les quals se sol·licita ajuda per ordre de prioritat, si és el cas.
  
En els supòsits de realització d'obres, la memòria s'acompanyarà de projecte i plans quan el tipus d'obra així ho exigisca.
  
La memòria que han de presentar les entitats sol·licitants arreplegarà, almenys, els aspectes següents:
  
a) Denominació concreta de l'obra, el servici o l'activitat mediambiental corresponent i la localització d'aquest.
  
b) Nombre total de treballadors i treballadores desocupats necessaris per a l'execució de l'obra o del servici.
  
c) Cost total pressupostat de la mà d'obra de treballadors o treballadores desocupats.
  
d) Dates previstes per al començament i l'acabament de l'obra o del servici.
  
e) Subvenció que se sol·licita al SERVEF.
  
f) Nombre de llocs de treball permanents que es crearan amb l'execució de l'obra o del servici i la justificació d'això.
  
2. Dades de domiciliació bancària segons model facilitat a aquest efecte (Fitxa de Manteniment de Tercers), excepte si s'ha presentat abans davant del SERVEF i no hi ha hagut variació, i en aquest cas s'indicarà el compte en què es realitzarà l'ingrés.
  
3. Llista de personal treballador preseleccionat que calga contractar per a l'execució dels citats projectes, en el cas d'aprovació de l'ajuda que, en tot cas, haurà de complir els requisits establits en l'article 5.
  
4. Certificat de l'òrgan competent de l'entitat sol·licitant de l'aprovació del projecte de l'obra o el servici per al qual se sol·licita la subvenció.
  
Article 9. Tramitació i valoració de les sol·licituds
  
1. La concessió de les ajudes es realitzarà mitjançant concurrència competitiva, entenent per això la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les citades sol·licituds entre si, d'acord amb els criteris establits en la present convocatòria. S'estimaran les sol·licituds a què s'haja atorgat major valoració fins que s'extingisca el crèdit pressupostari.
  
2. Una vegada rebudes les sol·licituds seran analitzades per una comissió de valoració que, atenent els criteris i requisits establits per a les ajudes arreplegues en la present Ordre, i d'acord amb la disponibilitat pressupostària, estendrà acta en què es determinaran els projectes seleccionats i l'import de l'ajuda que individualment s'ha assignat a cadascun.
  
3. La comissió de valoració esmentada en el punt anterior estarà formada per cinc membres amb la composició següent:
  
- President, el cap de l'Àrea de Foment d'Ocupació o la persona en qui delegue.
  
- Quatre vocals: un per cada servici territorial de Foment d'Ocupació i un cap de servici de l'Àrea de Foment d'Ocupació, que actuarà com a secretari, o les persones en qui aquestos deleguen.
  
4. Aquesta Comissió de Valoració, en tant que òrgan col·legiat, s'ajustarà en el seu funcionament al règim establit per a aquestos en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquest òrgan podrà ser assessorat per experts externs al SERVEF.
  
5. L'òrgan competent per a la tramitació de les sol·licituds podrà demanar de les persones interessades l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 10. Resolució i recursos
  
La competència per a conéixer i resoldre sobre les sol·licituds formulades correspon a la directora general del SERVEF o a l'òrgan en què delegue.
  
2. El termini màxim per a resoldre i notificar la resolució procedent serà de tres mesos a comptar de l'entrada en vigor de la present Ordre.
  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària d'aquella, i serà notificada a les persones interessades en els termes previstos en l'article 58 de la Llei 30/1992, abans mencionada.
  
5. Si després de la resolució de les ajudes, i una vegada exhaurida la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, l'incompliment de les condicions i els terminis establits en la resolució o d'altres circumstàncies, i es generaren per això un crèdit disponible, aquest crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
6. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com de la possibilitat que les persones interessades puguen exercir, si és el cas, qualsevol altre que consideren procedent.
  
7. Contra la desestimació per silenci administratiu, s'hi podrà interposar-se idèntic recurs en el termini de sis mesos a comptar des que haguera finalitzat el termini que, per a dictar i notificar la resolució expressa, es menciona en l'apartat 2 d'aquest article, de conformitat amb el que preveu l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117 abans mencionats.
  
Article 11. Desenvolupament i avaluació de les actuacions
  
La contractació dels treballadors i treballadores haurà d'iniciar-se a partir de la resolució de concessió. Una vegada finalitzat el període de contractació d'aquestos, l'entitat beneficiària de la subvenció haurà de remetre una memòria descriptiva de les actuacions realitzades pel personal treballador contractat. El SERVEF comprovarà que el citat personal la contractació del qual se subvenciona ha romàs contractat en les condicions i pel termini establits en l'article 4 de la present Ordre.
  
L'entitat beneficiària queda obligada a facilitar la informació que siga necessària i en la forma que es determine per la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.
  
Article 12. Resolució d'incidències
  
L'òrgan competent per a resoldre les incidències que es produïsquen després de la concessió de les ajudes, com ara pròrrogues de terminis, modificacions justificades del projecte inicial, o qualsevol variació de les condicions particulars de la concessió, serà el director territorial d'Ocupació corresponent.
  
Article 13. Seguiment i control de les ajudes
  
1. Correspondrà a la Direcció General del SERVEF, per si mateixa o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració, en el marc que procedisca, amb la Inspecció de Treball i Seguretat Social.
  
3. A efectes de difusió pública, les obres o els servicis que es realitzen basant-se en aquesta ordre hauran d'identificar-se convenientment per cada municipi o entitat, d'acord amb les característiques de l'actuació, de manera que en les obres o els servicis conste, de manera expressa, la col·laboració del SERVEF i que han sigut realitzats per treballadors i treballadores desocupats.
  
4. En la concessió de futures ajudes de programes de foment d'ocupació com ara el regulat per la present Ordre, s'hi tindrà en compte el grau de compliment de les actuacions programades.
  
Article 14. Liquidació de les ajudes
  
Les subvencions concedides es pagaran d'una sola vegada, amb la presentació per part de l'entitat beneficiària d'un certificat firmat pel secretari o la secretària de l'ajuntament o per l'òrgan equivalent, en el qual es desglossen els conceptes de despesa i s'indiquen els treballadors i les treballadores contractats amb el seu nom i DNI, i s'adjuntaran els contractes amb ells efectuats. La data límit serà el 20 de novembre d'enguany.
  
Article 15. Concurrència de subvencions
  
L'import de les ajudes o les subvencions previstes en la present Ordre no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, nacionals o internacionals, supere el cost de l'activitat que haja de realitzar el beneficiari.
  
Article 16. Modificació de la subvenció i incompliment
  
Tota alteració de les condicions tingudes en compte per a la concessió i, si és el cas, l'obtenció després de la presentació de la sol·licitud d'unes altres ajudes públiques o privades que, en conjunt, superen el cost de l'activitat que haja de realitzar el beneficiari, podran donar lloc a la modificació o la minoració de la subvenció concedida.
  
2. L'incompliment pel beneficiari del que estableix la present Ordre o la resolució de concessió de la subvenció podrà originar, a la vista de la naturalesa i de les causes de l'incompliment, el reintegrament total o parcial de les quantitats que s'hagueren rebut i l'exigència de l'interés de demora des del moment del pagament de la subvenció, sense perjuí de la possible qualificació de l'incompliment com a infracció administrativa objecte de sanció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Les ajudes regulades en la present Ordre es finançaran a càrrec del capítol IV, subprograma 322.51, «Foment de l'Ocupació», codi línia T5646, per un import màxim de 2.400.000 euros.
  
Segona
  
Els models normalitzats a què s'al·ludeix en la present Ordre es troben a disposició de les entitats sol·licitants en la direcció d'Internet «http://www.servef.es/incentius», així com en les direccions territorials d'Ocupació del SERVEF.
  
Tercera
  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si no és possible, l'acreditació per uns altres mitjans dels requisits a què es refereix el document abans de la formulació de la proposta de resolució.
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials a l'efecte del que disposa aquesta, a través dels òrgans de participació que es determinen, i s'hi delega la competència per a l'ampliació dels terminis de presentació de justificacions, siguen d'inici de les activitats, siguen de despeses, i tant quan es considere aconsellable per al desenvolupament i l'execució de la citada ordre, com, amb caràcter excepcional, quan hi concórreguen circumstàncies degudament motivades que impossibiliten la presentació de la justificació en els terminis assenyalats.
  
Segona
  
La present ordre entrarà en vigor a partir de l'endemà de la publicació en el Diari Oficial de la Generalitat Valenciana. Contra el present acte, que esgota la via administrativa, les persones interessades podran interposar-hi recurs contenciós administratiu en el termini de dos mesos a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant l'òrgan que ha dictat la present disposició en el termini d'un mes a comptar des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que consideren procedent.
  
València, 10 de setembre de 2004
  
El conseller d'Economia, Hisenda i Ocupació,